**Tips til deg som skal ha bursdagsfeiring**

I barnehagen feirer vi barna med ei fin bursdagssamling, og alle bursdagsbarna blir gjort stas på når vi har fellessamling.

Her er noen tips til dere som ønsker å invitere til bursdagsfeiring. Det forventes ikke at alle gjør det, og mange velger å vente med barnebursdag til barna er 5-6 år gamle.

Husk å inkludere alle barna, det er det viktigste.

Inviter hele avdelingen, eller en gruppe med barn, f.eks. alle 5 åringene.

På hjemmesiden finner dere de ulike gruppene, og barnehagen kan hjelpe dere med kontaktinformasjon.

Invitasjoner kan ikke deles ut i barnehagen dersom dere ikke inviterer ei gruppe, for da blir det synlig at noen ikke er invitert. Da må invitasjoner sendes digitalt.

**Lokale**

Dere kan låne barnehagen gratis i helgene til feiring. Send bare ei melding til Kirsti på kontoret, så sjekker hun om det er ledig.

Barna synes det er like stas om det er feiring hjemme, i barnehagen, på Sams lekeland eller ute.

**Gaver**

Det finnes mange måter å gi gaver på, og alle er like gode. Barna er enkle å glede, og selv de minste tingene kan bli de beste gavene. Dersom dere ønsker det, så kan dere velge å inkludere informasjon om gave i invitasjonen. Her er noen gavetips:

* **Felles gave**: Foreldrene til bursdagsbarnet kan ordne en felles gave fra alle de inviterte, og få vippset en liten sum fra gjestene. Da kan barna ta med en tegning eller et hjemmelaget kort til bursdagsbarnet.
* **Rimelig gave**: Det er ikke nødvendig med dyr gave. En gave til rundt 50 kr. er ofte tilstrekkelig, og ofte er det de små og rimelige gavene som gjør størst lykke.
* **Brukt gave**: Kjøp gjerne en brukt gave. Det finnes mange fine ting, f.eks. på Fretex. For bursdagsbarnet vil det uansett være en «ny» ting, og det er bra for miljøet.
* **Gjenbruk**: Du kan også gi noe hjemmefra som ditt barn ikke bruker lenger. Det kan være en flott gave for et annet barn.

Vent gjerne med å pakke opp gavene til feiringen er over. Da blir fokuset på bursdagsbarnet og ikke på gavene.

